Lodi della Beata Vergine Maria delle Grazie 
Venerata nella parrocchia di Ilbono in Sardegna
di Francesco Lai Piroddi
(1909)

Rit.
Ave, o Santa Sirena
Tesorera de sa glòria
Tenei nos in memoria
Maria de Gràzias piena.

1.
Dominus tecum Signora
Bos cantant is mortalis:
Is Angelus celestialis
Bos saludant tottu ancora
Alta Divina Aurora
Campagna abbundanti amena.
Tenei...

2.
Beneditta tui, Maria,
Beneditta tui Princesa,
Beneditta tui Bellesa,
Beneditta Monarchia,
Beneditta forti Ghia,
Beneditta viva Vena,
Tenei...

3.
Fèmina sa prus diciosa,
Prus de totus esaltada;
De is Angelus coronada,
De Gesus Mamma e Isposa.
Terrìbili, portentosa
De Lusbel forti cadena.
Tenei...

4.
Benedittu su fìori
Dignu fruttu ventris tui
Gesus Soli Bosu Nui
Bestia de risplendori.
Seis unicu terrori
de s’inferru, e dura pena.
Tenei...

5.
Seis sèmpiri abogada
de is tristus pecadoris
alcanzainosì favoris
Mater Dei Immaculada.
Palma in celu piantada,
suavi Filomena.
Tenei...

6.
Ora pro nobis Reina
Peccadoribus indignus
cun ogus dulcis, benignus
mirai-nos, Mamma Divina.
Rosa eletta senza spina
Cara, amorosa sirena.
Tenei...

7.
Nunc et in ora pregadi
Mortis nostrae tantu amara,
Mamma de is fìllus cara,
Mamma sola in puridadi.
Mamma a tottus liberadi
D'infernali fogu e pena.
Tenei...

8.
Amen Gesus supplicaus
Amen Gesus Salvadori,
Tottu su chi domandaus
Alcanzainosì cun fervori,
Gosendi s'Eternu Amori
A sa cara Bosta serena.
Tenei...

9.
A Maria supplicai
Comenti Mamma e Ministra.
Torrit a is segus sa vista
Cantu podi camminai.
Maria pozzat donai
De biri sa lugi appena.
Tenei...

10.
Is Ilbonesus divotus
Bos venerant dignamenti
E cun pregheras e votus
Bos acclamant Onnipotenti.
Bos goseus eternamenti
In sa glòria senza pena.

Tenei nos in memòria,
Maria de Gràzias piena.

(Ilbono)